CCXL.  Privilegium pro fratribus ordinis S. Joannis Hierosolymitani.   (Veronae, Aug. 22.) [BOSIO,  Istoria della mil. di S. Gio.,  I, 66.]
Author: Lucius III

LUCIUS episcopus, servus servorum Dei, dilectis filiis R. magistro et fratribus Hospitalis Hierosolymitani, salutem et apostolicam benedictionem.

Quanto per gratiam Dei obsequio pauperum et solatio infirmorum attentius insudatis et de die in diem proficitis circa opera pietatis extendentes vos ad anteriora, posteriorum obliti, tanto sincerius religionem vestram diligimus, et petitiones vestras, quae juri conveniunt et consonant pietati, facilius debemus et volumus exaudire, ut eo devotius Regulae vestrae observantiae insistatis, quo magis eam noveritis a sede apostolica roboratam. Eapropter, dilecti in Domino filii, vestris postulationibus clementer annuimus, et Regulam, quam piae recordationis Raymundus magister vester de communi consilio et voluntate capituli salubriter ordinavit, et felicis memoriae Eugenius papa praedecessor noster, ut accepimus, confirmavit, auctoritate apostolica confirmamus. Fiduciam quidem habemus per Christum ad Deum, ut quemadmodum canonicis regularibus beati Augustini Regula concessa est ad salutem, ita vestram custodientes regulam, ad aeternae beatitudinis bravium pertingetis. Remedia praeterea ad infirmorum curam deliberatione provida constituta, videlicet ut in domo Hospitalis semper quatuor medici et totidem sint chirurgici, ad quorum dispositionem ea quae in cibariis aut aliis infirmis necessaria fuerint, ministrentur, et alia plura quae in scriptis vestris redigentes utiliter ordinastis, nihilominus approbantes, revocari a quoquam sub interminatione anathematis prohibemus, nisi forte augendo in melius mutarentur. Nulli ergo omnino hominum liceat hanc paginam nostrae confirmationis et prohibitionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum.Ego Pandulphus presbyt. card. basilicae Duodecim Ego Lucius Catholicae Ecclesiae episcopus subscripsi. Ego Theodoninus cardinalis Portuensis et Sanctae Rufinae subscripsi. Ego Henricus cardinalis episcopus Albanensis, subscripsi. Ego Theobaldus episcopus cardinalis Ostiensis et Velliternus subscripsi. Ego Joannes presbyter cardinalis tit. Sancti Marci subscripsi. Ego Laborans presbyter cardinalis S. Mariae Transtiberim tit. Calixti subscripsi. Apostolorum subscripsi. Ego Albinus presb. card. tit. S. Crucis in Jerusalem subscripsi. Ego Melior presb. card. SS. Joannis et Pauli tit. Pammachii subscripsi. Ego Adelardus presb. cardinalis tituli S. Marcelli subscripsi. Ego Ardicio diac. card. S. Theodori subscripsi. Ego Gratianus diac. card. SS. Cosmae et Damiani subscripsi. Ego Gofredus diacon. cardinalis S. Mariae in Via Lata subscripsi. Ego Rolandus diac. card. S. Mariae in Porticu subscripsi. Ego Petrus diacon. card. S. Nicolai in Carcere Tulliano subscripsi. Ego Rainerius diacon. card. S. Georgii in Velabro subscripsi. Datum Veronae per manus Alberti, sanctae Romanae Ecclesiae cardinalis, XI Kalendas Septembris, indictione IV, Incarnationis Dominicae anno 1185, pontificatus vero domni Alexandri papae III anno quarto.